text:
покрива всяка от областите, които представляват интерес за страните.
 3. Мерките могат да бъдат съгласувани с мерките на държавите-членки и на компетентните международни организации.
 4. Страните ще отдават приоритет на мерките, които имат за цел:
 а)
 насърчаване на човешкото развитие, намаляване на бедността и борба срещу социалната изолация чрез разработване на нови проекти, които могат да служат като модел и които обхващат уязвими и слабо интегрирани социални групи, както и чрез обръщане на особено внимание на семействата с ниски доходи и на хората с увреждания;
 б)
 насърчаване на ролята на жените в процеса на икономическо и социално развитие и подпомагане на програмите, посветени на младежта;
 в)
 развиване и модернизиране на връзките между синдикатите и работодателите, условията на труд, социалната защита и сигурността на заетостта;
 г)
 подобряване на процеса на определяне и управление на социалната политика, по-специално на социалното жилищно настаняване, и достъпа до тях от правоимащите;
 д)
 изготвяне на ефективна и справедлива система за здравеопазване на принципа на солидарността;
 е)
 насърчаване на професионалното обучение и развитието на човешките ресурси;
 ж)
 подпомагане на проекти и програми, предоставящи възможности за създаване на работни места в микропредприятията и малките и средни предприятия;
 з)
 насърчаване на програмите за териториално благоустройство чрез отдаване на особено внимание на зоните, характеризиращи се с голяма социална уязвимост и уязвимост по отношение на околната среда;
 и)
 насърчаване на инициативите за подпомагане на социалния диалог и постигането на консенсус; и
 й)
 насърчаване на спазването на правата на човека, демокрацията и участието на гражданите.
 Член 45
 Сътрудничество в областта на третирането на мъжете и жените
 1. Сътрудничеството допринася за укрепването на политиките и програмите, които подобряват, осигуряват и разширяват равнопоставеното участие на мъжете и жените във всички области на политическия, икономическия, социалния и културния живот. То допринася за улесняване на достъпа на жените до всички ресурси, необходими за пълноценното упражняване на техните основни права.
 2. Сътрудничеството по-специално насърчава създаването на подходяща рамка, която позволява:
 а)
 третирането на мъжете и жените и въпросите, свързани с този проблем, да могат да бъдат вземани под внимание на всички равнища и във всички области на сътрудничеството, включително при политиката, стратегията и дейностите на макроикономическо равнище; както и
 б)
 да се насърчава приемането на положителни мерки в полза на жените.
 ДЯЛ VI
 ДРУГИ ОБЛАСТИ НА СЪТРУДНИЧЕСТВО
 Член 46
 Сътрудничество в областта на незаконната имиграция
 1. Общността и Чили се договарят да си сътрудничат за предотвратяване и контролиране на незаконната имиграция. За тази цел:
 а)
 Чили е съгласна да приема обратно своите граждани, пребиваващи незаконно на територията на някоя от държавите-членки, по искане от страна на тази държава-членка и без други формалности;
 б)
 и всяка държава-членка е съгласна да приема обратно своите граждани, определяни като такива за целите на Общността, пребиваващи незаконно на територията на Чили, по искане от страна на Чили и без други формалности.
 2. Държавите-членки и Чили също така ще издават на своите граждани необходимите за тази цел документи за самоличност.
 3. Страните се договарят да сключват по искане на една от тях споразумение между Чили и Общността, в което да се уреждат специалните


text:
задължения на Чили и държавите-членки в областта на обратното приемане, включително задължението за обратно приемане на гражданите на трети страни и лицата без гражданство.
 4. Имайки предвид сключването с Общността на споразумението, предвидено в параграф 3, Чили е съгласна да сключи с независимо коя от държавите-членки по нейно искане двустранни споразумения, които да уреждат специалните задължения на Чили исъот ветната държава-членка в областта на обратното приемане, включително задължението за обратно приемане на гражданите на трети страни и лицата без гражданство.
 5. Съветът по асоцииране определя какви съвместни усилия трябва да бъдат положени за предотвратяване и контрол на незаконната имиграция.
 Член 47
 Сътрудничество в борбата срещу наркотиците и организираната престъпност
 1. В рамките на своята компетентност страните се задължават да съгласуват и увеличават своите усилия за предотвратяване и намаляване на незаконното производство, търговия и потребление на наркотици и узаконяването на доходите от трафика на наркотици, и да се борят срещу свързаната с тях организирана престъпност чрез международните организации и структури.
 2. Страните си сътрудничат в тази област за осъществяване на:
 а)
 проекти за лечение, възстановяване и семейна, социална и професионална реинтеграция на наркотично зависимите лица;
 б)
 съвместни програми за обучение в областта на предотвратяването на потреблението и трафика на наркотични и психотропни вещества, както и на свързаната с тях престъпност;
 в)
 съвместни програми за обучение и изследвания, при които се използват методи и показатели, прилагани от Европейския център за мониторинг на наркотиците и наркоманиите, от Междуамериканския център за наблюдение на наркотиците към Организацията на американските държави и от други международни и национални организации;
 г)
 мерки и дейности по сътрудничество за намаляване предлагането на наркотични и психотропни вещества в рамките на международните конвенции и договори в тази област, подписани и ратифицирани от страните по настоящото споразумение;
 д)
 обмен на информация относно политиката, програмите, дейностите и законодателството, свързани с производството, трафика и потреблението на наркотични и психотропни вещества;
 е)
 обмен на полезна информация и приемане на съответни стандарти за борба с изпирането на пари, които да са сравними с приетите от Европейския съюз и компетентните в тази област международни организации, като Групата за защита на финансовата система (Financial Action Task Force on Money Laundering); и
 ж)
 мерки за предотвратяване на отклоняването на прекурсори и химически вещества, които се използват често при незаконното производство на наркотични и психотропни вещества, които да бъдат равностойни на мерките, приети от Европейската общност и компетентните международни организации, и да съответстват на Споразумението между Европейската общност и Република Чили относно прекурсорите и химическите вещества, които се използват често в незаконното производство на наркотични вещества и психотропни субстанции, подписано на 24 ноември 1998 г.
 ДЯЛ VII
 ОБЩИ РАЗПОРЕДБИ
 Член 48
 Участие на гражданското общество в процеса на сътрудничество
 Страните признават допълващата роля, която гражданското общество (социални партньори и неправителствени организации) може да играе при осъществяване на сътрудничеството и неговия потенциален принос към този процес. При условие че се спазват юридическите и административни разпоредби на всяка от страните, представителите на гражданското общество могат за тази цел:
 а)
 да се информират за политиката и стратегиите на сътрудничество и да участват в консултации

type: contracts

jurisdiction: EU


text:
по тези теми, по специално относно стратегическите приоритети в областите, които ги засягат пряко;
 б)
 да се възползват от финансови ресурси, доколкото това се позволява от вътрешните процедури на всяка от страните; и
 в)
 да бъдат приобщавани към изпълнението на проектите и програмите за сътрудничество в областите, които ги засягат.
 Член 49
 Регионално сътрудничество и интеграция
 1. Двете страни трябва да използват всички съществуващи инструменти на сътрудничеството за насърчаване на дейностите, целящи развиване на активно сътрудничество на реципрочна основа между тях и цялата организация на „Mercado Común del Sur“ (Меркосур).
 2. Това сътрудничество представлява важен елемент в подкрепата, оказвана от Общността за насърчаване на регионалната интеграция между държавите от Латинска Америка, разположени в Южния конус.
 3. Приоритетни ще бъдат дейностите, които имат за цел:
 a)
 насърчаване на търговията и инвестициите в региона;
 б)
 развиване на регионалното сътрудничество в областта на околната среда;
 в)
 насърчаване на развитието на телекомуникационните инфраструктури, необходими за икономическото развитие на региона; и
 г)
 развиване на регионалното сътрудничество в областта на рибарството.
 4. Страните ще си сътрудничат възможно най-тясно в областта на регионалното развитие и планирането на териториалното устройство.
 5. За тази цел те могат:
 а)
 да предприемат съвместни дейности с регионалните и местни органи в областта на икономическото развитие; и
 б)
 да прилагат механизми за обмен на информация и на ноу-хау.
 Член 50
 Тристранно и междурегионално сътрудничество
 1. Страните признават значителния принос, който международното сътрудничество може да осигури за насърчаване на процеса на справедливо и устойчиво развитие, и се договарят да дадат допълнителен импулс на програмите за тристранно сътрудничество и на програмите, свързани с трети страни в областите от общ интерес.
 2. Това сътрудничество може също така да се прилага към междурегионалните отношения, в съответствие с приоритетите на държавите-членки и на другите държави от Латинска Америка и Карибския басейн.
 Член 51
 Клауза за бъдещото развитие на сътрудничеството
 В рамките на компетентността на всяка от страните не трябва да бъде изключвана предварително нито една възможност за сътрудничество и страните могат да разглеждат съвместно в рамките на Съвета по асоцииране конкретните възможности за сътрудничество, което отговаря на общия им интерес.
 Член 52
 Сътрудничество в процеса на асоцииране
 1. Сътрудничеството между страните трябва да допринася за осъществяването на общите цели, предвидени в част III, чрез определяне и изготвяне на новаторски програми за сътрудничество, способни да осигурят добавена стойност на новите им отношения като асоциирани партньори.
 2. Насърчава се участието на всяка от страните в качеството ѝ на асоцииран партньор в рамковите програми, специалните програми и останалите дейности на другата страна, доколкото вътрешните процедури на всяка от страните, управляващи достъпа до съответните програми и дейности, позволява това.
 3. За тази цел Съветът по асоцииране може да отправя препоръки на двете страни.
 Член 53
 Ресурси
 1. За да допринесат за осъществяването на определените от настоящото споразумение цели на сътрудничеството, договарящите страни се задължават да осигуряват в рамките на своите възможности и чрез своите собствени канали съответните ресурси, по-специално финансовите средства.
 2. Страните вземат подходящи мерки за насърчаване и улесняване на дейностите на Европейската инвестиционна банка в Чили, съгласно собствените им процедури,


text:
критерии за финансиране и законодателствата им, без да се засягат правомощията на компетентните им органи.
 Член 54
 Специални задачи на Комитета по асоцииране във връзка с дейностите по сътрудничеството
 1. За изпълнение на поверените му задачите, предвидени в част III, Комитетът по асоцииране се състои от представители на Общността и Чили, натоварени с дейностите по сътрудничеството, като най-често това са висши длъжностни лица.
 2. Независимо от разпоредбите на член 6, Комитетът по асоцииране упражнява по-специално следните функции:
 а)
 подпомага Съвета по асоцииране да изпълнява успешно своите задачи по отношение на въпросите, свързани със сътрудничеството;
 б)
 осъществява надзор над прилагането на договорената между страните рамка на сътрудничеството;
 в)
 прави препоръки, от една страна, относно стратегическото сътрудничество между страните, което позволява определянето на дългосрочни цели, стратегически приоритети и специфични области на действие и, от друга страна, относно многогодишните индикативни програми, в които се описват приоритетите по отрасли, специфичните цели, очакваните резултати, ориентировъчните суми и годишните програми за действие; и
 г)
 периодично се отчита пред Съвета по асоцииране за прилагането и осъществяването на целите и дейностите, предвидени в част III.
 ЧАСТ IV
 ТЪРГОВИЯ И СВЪРЗАНИ С ТЪРГОВИЯТА ВЪПРОСИ
 ДЯЛ I
 ОБЩИ РАЗПОРЕДБИ
 Член 55
 Цели
 Целите на настоящата част са:
 а)
 постепенна либерализация на реципрочен принцип на търговията със стоки, съгласно разпоредбите на член XXIV на Общото споразумение за митата и търговията от 1994 г. (по-долу наричано „ГАТТ 1994 г.“);
 б)
 улесняване на търговията на стоки, по-специално чрез договорените разпоредби относно митническите и свързаните с тях въпроси, стандартите, техническите регламенти и процедурите за оценяване на съответствието, санитарните и фитосанитарните мерки, търговията с вино и със спиртни и ароматизирани напитки;
 в)
 либерализация на реципрочен принцип на търговията с услуги, съгласно разпоредбите на член V на Общото споразумение за търговията с услуги (по-долу наричано „ГАТС“);
 г)
 подобряване на инвестиционната среда и по-специално определяне на условията за установяване, които трябва да се прилагат между страните на основата на принципа за недискриминация;
 д)
 либерализация на текущите плащания и движенията на капитали съгласно задълженията, поети в рамките на международните финансови институции и като се взема предвид паричната стабилност на всяка от страните;
 е)
 ефективно отваряне на реципрочен принцип на пазара на държавни поръчки на страните;
 ж)
 гарантиране на достатъчна и ефективна закрила на правата на интелектуална собственост в съответствие с най-високите международно приети стандарти;
 з)
 прилагане на механизъм за ефикасно сътрудничество в областта на конкуренцията; и
 и)
 въвеждане на ефикасен механизъм за уреждане на спорове.
 Член 56
 Митнически съюзи и зони за свободна търговия
 1. Никоя разпоредба на настоящото споразумение не създава пречки пред запазването или установяването на митнически съюзи, зони за свободна търговия или изпълнението на други договорености между една от страните и трети страни, доколкото те не засягат правата и задълженията, предвидени в настоящото споразумение.
 2. По искане на една от страните се провеждат консултации в рамките на Комитета по асоцииране относно споразуменията за създаване или изменение на митническите съюзи или зоните за свободна търговия, и - при необходимост - по други важни въпроси, свързани с водената от всяка от страните търговска политика с трети страни.


text:
При възможно присъединяване на трети страни към посочените споразумения тези консултации по-специално се провеждат, за да се осигури отчитането на общите интереси на страните.
 ДЯЛ II
 СВОБОДНО ДВИЖЕНИЕ НА СТОКИ
 Член 57
 Цел
 Страни либерализират постепенно и на реципрочна основа търговията със стоки по време на преходен период с начало датата на влизане в сила на настоящото споразумение, съгласно неговите разпоредби и разпоредбите на член XXIV на ГАТТ 1994 г.
 ГЛАВА I
 ПРЕМАХВАНЕ НА МИТАТА
 РАЗДЕЛ 1
 Общи разпоредби
 Член 58
 Обхват
 1. Разпоредбите на настоящата глава се отнасят до премахването на вносните мита и се прилагат за стоките с произход от една от страните, изнасяни към другата страна. За целите на настоящата глава „продукт с произход“ означава всеки продукт, съответстващ на правилата за произход, посочени в приложение III.
 2. Разпоредбите на настоящата глава се отнасят до премахването на износните мита и се прилагат за всички продукти, които се изнасят от една от страните към другата.
 Член 59
 Мито
 За мито се счита всяка такса или друг налог от какъвто и да е вид, който се събира при износ или внос на стока, по специално под формата на допълнителна такса или налог, събирани при износа или вноса на тази стока, с изключение на:
 а)
 всяка вътрешна такса или друг вътрешен налог, приложими съгласно член 77;
 б)
 всички антидъмпингови или изравнителни мита, приложими съгласно член 78;
 в)
 всяка друга такса или налог, приложими съгласно член 63.
 Член 60
 Премахване на митата
 1. Вносните мита между страните се премахват съгласно разпоредбите на членове 64 - 72.
 2. Износните мита между страните се премахват, считано от датата на влизане в сила на настоящото споразумение.
 3. За всеки продукт базовото мито, към което се прилагат последователните намаления, предвидени в членове 64 - 72, е митото, посочено в графика за премахване на митата на всяка от страните, даден съответно в приложения I и II.
 4. Ако една от страните намали своите митнически ставки, приложими спрямо страните, ползващи се с третиране на най-облагодетелствана нация, след влизане в сила на настоящото споразумение и преди изтичане на преходния период, графикът за премахване на митата от тази страна се прилага спрямо намалените митнически ставки.
 5. Всяка от страните декларира, че е съгласна да намали своите мита съгласно по-ускорен от предвидения в членове 64 - 72 график или да подобри по друг начин предвидените в тези членове условия за достъп, ако общото ѝ икономическо състояние и състоянието на съответния стопански отрасъл го позволяват. Всяко решение на Съвета по асоцииране за ускоряване на премахване на определено мито или подобряване по друг начин на условията за достъп заменя и обезсилва изискванията, предвидени в членове 64 - 72 за съответния продукт.
 Член 61
 Запазване на съществуващото положение (Statu quo)
 1. След датата на влизане в сила на настоящото споразумение по отношение на търговския обмен между страните не се въвеждат нови мита, а тези, които вече се прилагат, не се увеличават.
 2. Независимо от разпоредбите на параграф 1, Чили може да запази своята система на ценови траншове, въведена съгласно член 12 от Закон 18,525,


text:
или системата, въведена на нейно място по отношение на продуктите, посочени в този закон, ако тя се прилага в съответствие с правата и задълженията на Чили, произтичащи от Споразумението за създаване на СТО и по начин, при който не се третира по-благоприятно вносът от трета страна, включително от страните, с които Чили има или възнамерява да сключи споразумение, нотифицирано съгласно разпоредбите на член XXIV на ГАТТ 1994 г.
 Член 62
 Класиране на стоките
 Класирането на стоките, участващи в търговския обмен между страните, е това, което е предвидено от съответните тарифни номенклатури на всяка от страните съгласно „Хармонизираната система за описание и кодиране на стоките“ (по-долу наричана „ХС“).
 Член 63
 Такси и други налози
 Таксите и останалите налози, предвидени в член 59, остават пропорционални на приблизителните разходи за извършване на услугите и не представляват косвена защита на националните стоки или облагане на вноса или износа с данъчна цел. Те се основават на специални ставки, отговарящи на реалната стойност на оказваната услуга.
 РАЗДЕЛ 2
 Премахване на митата
 ПОДРАЗДЕЛ 2.1
 Промишлени продукти
 Член 64
 Обхват
 Настоящият подраздел се прилага по отношение на стоките от глави 25 - 97 на Хармонизираната система, които не влизат в състава на посочените в член 70 селскостопански продукти и преработени селскостопански продукти.
 Член 65
 Мита върху вноса на промишлените продукти с произход от Чили
 Митата върху вноса в Общността на промишлени продукти с произход от Чили, списъкът на които е даден в приложение I (График за премахване на митническите такси на Общността) под категория „Година 0“ и „Година 3“ се премахват съгласно следния график, така че тези мита да отпаднат изцяло съответно към датата на влизане в сила на споразумението и 1 януари 2006 г.:
 Годишен процент на тарифно намаление
 Категория
 Влизане в сила
 1.1.04
 1.1.05
 1.1.06
 Година 0
 100 %
 Година 3
 25 %
 50 %
 75 %
 100 %
 Член 66
 Мита, налагани на промишлените продукти с произход от Общността
 Митата, налагани при внос в Чили на промишлени продукти с произход от Общността, списъкът на които е даден в приложение II (График за премахване на митническите такси на Чили) под категория „Година 0“, „Година 5“ и „Година 7“ се премахват съгласно следния график, така че тези мита да отпаднат изцяло съответно към датата на влизане в сила на Споразумението, 1 януари 2008 г. и 1 януари 2010 г:
 Годишен процент на тарифно намаление
 Категория
 Влизане в сила
 1.1.04
 1.1.05
 1.1.06
 1.1.07
 1.1.08
 1.1.09
 1.1.10
 Година 0
 100 %
 Година 5
 16,7 %
 33,3 %
 50 %
 66,7 %
 83,3 %
 100 %
 Година 7
 12,5 %
 25 %
 37,5 %
 50 %
 62,5 %
 75 %
 87,5 %
 100 %
 ПОДРАЗДЕЛ 2.2
 Риба и рибни продукти
 Член 67
 Обхват
 Настоящият подраздел се прилага за рибата и рибните продукти, включени в Хармонизираната система, глава 3, позиции 1604 и 1605, подпозиции 0511 91, 2301 20 и ex 1902 20 (1).
 Член 68
 Мита върху вноса на риба и рибни продукти с произход от Чили
 1. Митата върху вноса в Общността на риба и рибни продукти с произход от


text:
Чили, списъкът на които е даден в приложение I под категория „Година 0“, „Година 4“, „Година 7“ и „Година 10“, се премахват съгласно следния график, така че тези мита да отпаднат изцяло съответно към датата на влизане в сила на Споразумението, 1 януари 2007 г., 1 януари 2010 г. и 1 януари 2013 г.:
 Годишен процент на тарифно намаление
 Категория
 Влизане в сила
 1.1.04
 1.1.05
 1.1.06
 1.1.07
 1.1.08
 1.1.09
 1.1.10
 1.1.11
 1.1.12
 1.1.13
 Година 0
 100 %
 Година 4
 20 %
 40 %
 60 %
 80 %
 100 %
 Година 7
 12,5 %
 25 %
 37,5 %
 50 %
 62,5 %
 75 %
 87,5 %
 100 %
 Година 10
 9 %
 18 %
 27 %
 36 %
 45 %
 54 %
 63 %
 72 %
 81 %
 90 %
 100 %
 2. Тарифните квоти за внос в Общността на някои риби и рибни продукти с произход от Чили, списъкът на които е даден в приложение I под категория „ТQ“, се прилагат от момента на влизане в сила на настоящото споразумение в съответствие с изискванията, посочени в това приложение. Тези квоти се управляват на принципа „първи дошъл, първи обслужен“.
 Член 69
 Мита върху вноса на риба и рибни продукти с произход от Общността
 1. Митата върху вноса в Чили на риба и рибни продукти с произход от Общността, списъкът на които е даден в приложение II под категория „Година 0“, се премахват към датата на влизане в сила на настоящото споразумение.
 2. Тарифните квоти за внос в Чили на някои риби и рибни продукти с произход от Общността, списъкът на които е даден в приложение II под категория „ТQ“, се прилагат от момента на влизане в сила на настоящото споразумение в съответствие с изискванията, посочени в това приложение. Тези квоти се управляват на принципа „първи дошъл, първи обслужен“.
 ПОДРАЗДЕЛ 2.3
 Селскостопански продукти и преработени селскостопански продукти
 Член 70
 Обхват
 Настоящият подраздел се прилага по отношение на селскостопанските продукти и преработените селскостопански продукти, посочени в приложение I към Споразумението за селското стопанство на СТО.
 Член 71
 Мита върху вноса на селскостопански продукти и преработени селскостопански продукти с произход от Чили
 1. Митата върху вноса в Общността на селскостопански продукти и преработени селскостопански продукти с произход от Чили, списъкът на които е даден в приложение I под категориите „Година 0“, „Година 4“, „Година 7“ и „Година 10“, се премахват съгласно следния график, така че тези мита да отпаднат изцяло съответно към датата на влизане в сила на настоящото споразумение, 1 януари 2007 г., 1 януари 2010 г. и 1 януари 2013 г.:
 Годишен процент на тарифно намаление
 Категория
 Влизане в сила
 1.1.04
 1.1.05
 1.1.06
 1.1.07
 1.1.08
 1.1.09
 1.1.10
 1.1.11
 1.1.12
 1.1.13
 Година 0
 100 %
 Година 4
 20 %
 40 %
 60 %
 80 %
 100 %
 Година 7
 12,5 %
 25 %
 37,5 %
 50 %
 62,5 %
 75 %
 87,5 %
 100 %
 Година 10
 9 %
 18 %
 27 %
 36 %
 45 %
 54 %
 63 %
 72 %
 81 %
 90 %
 100 %
 2. По отношение на


text:
селскостопанските продукти с произход от Чили, които влизат в глави 7 и 8 и позиции 20.09 и 22.04.30 на Комбинираната номенклатура, списъкът на които е даден в приложение I под категория „EP“, за които общата митническа тарифа предвижда прилагането на митo ad valorem и на специфично мито, премахването на митата се отнася единствено до митото ad valorem.
 3. По отношение на селскостопанските стоки и преработените селскостопански продукти с произход от Чили, списъкът на които е даден в приложение I под категория „SP“, за които общата митническа тарифа предвижда прилагането на митo ad valorem и на специфично мито, премахването на митата се отнася единствено до митото ad valorem.
 4. Общността прилага спрямо вноса на нейна територия на преработени селскостопански продукти с произход от Чили, списъкът на които е даден в приложение I под категория „R“, мито, което е равно на 50 % от базовото мито, след влизане в сила на настоящото споразумение.
 5. Тарифните квоти за внос в Общността на някои селскостопански продукти и преработени селскостопански продукти с произход от Чили, списъкът на които е даден в приложение I под категория „ТQ“, се прилагат от момента на влизане в сила нанастоящото споразумение в съответствие с изискванията, посочени в това приложение. Тези квоти се управляват на принципа „първи дошъл, първи обслужен“, или според условията, прилагани в Общността, въз основа на система от лицензи за внос и износ.
 6. Тарифните намаления не се прилагат към вноса в Общността на продукти с произход от Чили, списъкът на които е даден в приложение I под категория „PN“, тъй като за тези продукти се прилагат защитените наименования в Общността.
 Член 72
 Мита върху вноса на селскостопански продукти и преработени селскостопански продукти с произход от Общността
 1. Митата, налагани при внос в Чили на селскостопански продукти и преработени селскостопански продукти с произход от Общността, списъкът на които е даден в приложение II под категориите „Година 0“, „Година 5“ и „Година 10“, се премахват съгласно следния график, така че тези мита да отпаднат изцяло съответно към датата на влизане в сила на настоящото споразумение, 1 януари 2008 г. и 1 януари 2013 г.:
 Годишен процент на тарифно намаление
 Категория
 Влизане в сила
 1.1.04
 1.1.05
 1.1.06
 1.1.07
 1.1.08
 1.1.09
 1.1.10
 1.1.11
 1.1.12
 1.1.13
 Година 0
 100 %
 Година 5
 16,7 %
 33,3 %
 50 %
 66,6 %
 83,3 %
 100 %
 Година 10
 9 %
 18 %
 27 %
 36 %
 45 %
 54 %
 63 %
 72 %
 81 %
 90 %
 100 %
 2. Тарифните квоти за внос в Чили на някои селскостопански продукти с произход от Общността, списъкът на които е даден в приложение II под категория „ТQ“, се прилагат от момента на влизане в сила на настоящото споразумение в съответствие с изискванията, посочени в това приложение. Тези квоти се управляват на принципа „първи дошъл, първи обслужен“.
 Член 73
 Клауза за неотложност при селскостопанските и преработените селскостопански продукти
 1. Независимо от разпоредбите на член 92 от настоящото споразумение и на член 5 от Споразумението за селското стопанство на СТО и предвид особено чувствителния характер на селскостопанските


text:
пазари, ако количествата от определен продукт с произход от една от страните, които се внасят в другата страна, се увеличават до степен или се извършват при такива условия, че причиняват или заплашват да причинят сериозни затруднения във функционирането на пазара или смущения на пазарите на подобни или пряко конкурентни продукти на другата страна, последната може да предприеме подходящи мерки съгласно условията и процедурите, определени в настоящия член.
 2. Ако са изпълнени условията, определени в параграф 1, страната вносител може:
 а)
 да преустанови последващите намалявания на митата, налагани на засегнатите продукти, посочени в настоящия дял; или
 б)
 да повиши митата, налагани на съответните продукти до равнище, което не превишава най-ниското от следните две мита:
 i)
 митото, прилагано за най-облагодетелствана нация; или
 ii)
 базовото мито, посочено в член 60, параграф 3.
 3. Преди приемането на мярката, определена в параграф 2, съответната страна трябва да внесе въпроса в Комитета по асоцииране за задълбочено проучване на положението с цел намиране на приемливо за двете страни решение. По искане на другата страна, страните пристъпват към консултации в рамките на Комитета по асоцииране. При липса на решение в срок от 30 дни след постъпване на искането за консултации, може да бъдат приложени защитни мерки.
 4. Ако изключителни обстоятелства налагат приемането на разпоредби с незабавно действие, страната вносител може да приеме временно мерките, предвидени в параграф 2, без да спазва условията на параграф 3, за максимален срок от 120 дни. Тези мерки не трябва да надхвърлят необходимото за ограничаване или преодоляване на появилите се затруднения или смущения. Страната вносител информира незабавно другата страна за тях.
 5. Приетите по настоящия член мерки не трябва да надхвърлят необходимото за преодоляване на настъпилите затруднения. Страната, която налага мерките, запазва общото равнище на преференции, предоставени на селскостопанския отрасъл. За тази цел страните могат да се споразумеят да компенсират отрицателните последици от тези мерки върху търговски обмен между тях, включително за периода на прилагане на определена временна мярка по смисъла на параграф 4.
 За тази цел страните провеждат консултации за намиране на взаимно приемливо решение. Ако не се постигне споразумение в срок от 30 дни, страната износител може, след уведомяване на Съвета по асоцииране, да прекрати прилагането на някои по същество равностойни отстъпки по настоящия дял.
 6. За целите на настоящия член:
 а)
 изразът „сериозни затруднения във функционирането“ означава общо и значително влошаване на положението на всички производители на подобни или пряко конкуриращи продукти, които упражняват дейността си в една от страните;
 б)
 изразът „заплаха от сериозни затруднения във функционирането“ означава сериозно затруднение във функционирането, което е очевидно неминуемо предвид обстоятелствата, а не предвид твърдения, догадки или общи предположения.
 Член 74
 Клауза за развитие
 По време на третата година след влизане в сила на настоящото споразумение страните изготвят отчет, като вземат предвид характеристиките на търговията със селскостопански и преработени селскостопански продукти между страните, особената чувствителност на тези продукти и развитието на селскостопанската политика във всяка от тях. В Комитета по асоцииране страните правят преглед на всеки отделен продукт и прочуват на системна и реципрочна основа възможностите да си предоставят взаимно други отстъпки


text:
с цел по-нататъшна либерализация на търговията със селскостопански и преработени селскостопански продукти между тях.
 ГЛАВА II
 НЕТАРИФНИ МЕРКИ
 РАЗДЕЛ 1
 Общи разпоредби
 Член 75
 Обхват
 Разпоредбите на настоящата глава се прилагат към търговията със стоки между страните.
 Член 76
 Забрана на количествените ограничения
 Всички забрани или ограничения на вноса или износа при търговския обмен между страните, различни от митата и таксите, независимо дали те са под формата на квоти, лицензи за внос или износ или на други мерки, се премахват от момента на влизане в сила на настоящото споразумение. Не може да бъде въвеждана никаква нова мярка от подобно естество.
 Член 77
 Национално третиране в областта на облагането и вътрешна нормативна уредба (2)
 1. Продукти, които се внасят на територията на другата страна, не могат да бъдат облагани пряко или непряко с вътрешни такси или други налози от какъвто и да било вид, които са по-високи от тези, с които се облагат пряко или косвено местните продукти от подобен вид. Освен това страните не трябва да прилагат по друг начин такси или други вътрешни налози, така че да защитават местното производство (3).
 2. Продуктите, които се внасят на територията на другата страна, не могат да бъдат третирани по по-неблагоприятен начин от приложимия към местните продукти от подобен вид, по отношение на всички закони, подзаконови нормативни актове или други предписания, засягащи тяхната продажба, предлагане за продажба, закупуване, превозване, разпространение или употреба на вътрешния пазар. Разпоредбите на настоящия параграф не препятстват прилагането на различни тарифи за вътрешния превоз, основаващи се изключително на икономическата употреба на транспортните средства, а не на произхода на стоката.
 3. Нито една от страните не може да въвежда или да поддържа прилагането на правила, предвиждащи количествени ограничения за смесването, преработката или употребата в определено съотношение или на определени количества от някои продукти, което би наложило пряко или косвено определена част или количество от продукт, посочен в нормативната уредба, да произхожда от местни източници на производство. Освен това, нито една от страните не трябва да прилага по друг начин вътрешни правила, предвиждащи количествени ограничения, така че да защитава местното производство (4).
 4. Разпоредбите на настоящия член не забраняват отпускането на субсидии само на местните производители, включително субсидиите, изплащани от събраните средства от вътрешни такси или налози, които се прилагат съгласно разпоредбите на настоящия член, и субсидиите под формата на закупуване на местните продукти от държавните органи.
 5. Разпоредбите на настоящия член не се прилагат към законите, подзаконовите нормативни актове, процедурите или практиките, уреждащи държавните поръчки, за които се прилагат изключително разпоредбите на дял IV на настоящата част.
 РАЗДЕЛ 2
 Антидъмпингови и изравнителни мерки
 Член 78
 Антидъмпингови и изравнителни мерки
 Ако някоя от страните установи наличието на дъмпингови практики и/или субсидиране, което позволява въвеждането на изравнителни мита в търговията с другата страна, тя може да вземе подходящи мерки в съответствие със Споразумението на СТО за прилагането на член VI на ГАТТ 1994 г. и Споразумението на СТО за субсидиите и изравнителните мерки.
 РАЗДЕЛ 3
 Митници и свързани с тях въпроси
 Член 79
 Митници и свързани с тях търговски въпроси
 1.


text:
За да осигурят спазването на разпоредбите на настоящия дял, доколкото те засягат митниците и свързаните с тях търговски въпроси и за да улеснят търговския обмен, без да се засяга необходимостта от осигуряване на ефективен контрол, страните вземат решение:
 а)
 да си сътрудничат и обменят информация относно законодателството и митническите процедури;
 б)
 да прилагат митническите правила и процедури, договорени между страните на двустранно или многостранно равнище;
 в)
 да опростяват условията и формалностите относно митническото и физическото освобождаване на стоките, по-специално в рамките на възможното сътрудничеството при определяне на процедурите за представяне на информация относно вноса и износа само на един орган, и да осигуряват сътрудничеството между митниците и останалите контролни органи, така че от момента на извършване на внос или износ да бъде възможно извършването на официална проверка, който да се поверява, доколкото е възможно, само на един орган;
 г)
 да си сътрудничат във всичко, което засяга правилата за произход и свързаните с тях митнически процедури; и
 д)
 да си сътрудничат във всичко, което засяга митническата стойност, в съответствие със Споразумението за прилагане на член VII на ГАТТ 1994 г., така че да постигнат общи позиции за прилагането на критерии за оценяване, използването на примерни стойности или на референтни индекси, както и за въпросите, свързани с управлението и методите на работа.
 2. За подобряване на методите на работа и за осигуряване извършването на прозрачни и ефективни митнически операции, страните:
 а)
 следят за спазването на най-високите изисквания за професионален морал чрез прилагането на мерки, които се ръководят от принципите на международните спогодби и инструменти, прилагани в тази област, в съответствие с законодателството на всяка от страните;
 б)
 ако е възможно, вземат други мерки за намаляване, опростяване и уеднаквяване на данните в документите, изисквани от митническите администрации, по-специално използването на единен митнически документ или информационно съобщение при влизане и при излизане на стоките, съответстващи на международните стандарти и основаващи се доколкото е възможно на налични данни в търговския сектор;
 в)
 си сътрудничат, в рамките на възможното, при законодателни и практически инициативи, засягащи операциите по внос и износ и митническите процедури, както и за подобряване на услугите, предоставяни на деловите среди;
 г)
 си сътрудничат, ако е необходимо, в областта на техническата помощ, по-специално при организирането на семинари и командироването на служители;
 д)
 си сътрудничат при компютъризирането на митническите процедури и, ако е възможно, при въвеждането на общи стандарти;
 е)
 прилагат международните правила и стандарти в митническата област, по-специално и доколкото е възможно, най-важните елементи от изменената конвенция от Киото за опростяването и уеднаквяване на митническите процедури;
 ж)
 полагат усилия за достигане до общи позиции в рамките на международните организации, компетентни в митническата област, като например СТО, Световната митническа организация (СМО), Организацията на обединените нации (ООН) и Конференцията на Организацията на обединените нации за търговия и развитие;
 з)
 предвиждат въвеждането на процедури, позволяващи да се осигури ефективно и бързо право на обжалване на административни актове и решения на митниците или на други органи, касаещи внасяните или изнасяни стоки, в съответствие с разпоредбите на член X на ГАТТ 1994 г.; и
 и)
 сътрудничат, ако е възможно,


text:
за улесняване на операциите по претоварване и транзитиране на стоки на техните територии.
 3. Страните се договарят, че техните търговски и митнически разпоредби и процедури следва да се основават на:
 а)
 законодателство, в което се избягва налагането на ненужни такси на стопанските субекти, не възпрепятства борбата срещу измамите и предоставя допълнителни улеснения на стопанските субекти, които са с високо равнище на съвместимост;
 б)
 защита на законната търговия, като осигуряват по ефикасен начин спазване на законовите изисквания;
 в)
 прилагане на модерни митнически процедури, по специално оценка на рисковете, опростени процедури по внос и освобождаване на стоките, извършване на проверки след освобождаване на стоките и методи за проверка на счетоводни документи на дружествата, като се запазва поверителният характер на търговската информация, съгласно разпоредбите, прилагани във всяка от страните; страните да вземат необходимите мерки, за да гарантират ефективността на прилаганите методи за оценка на рисковете;
 г)
 прозрачни, ефикасни и по възможност опростени процедури, с цел намаляване на разходите и увеличаване на предвидимостта за стопанските субекти;
 д)
 създаване на компютъризирани системи за операциите по износ и внос, които да свързват стопанските субекти с митническите администрации и тези администрации - с други органи; тези системи могат също така да позволяват заплащането на мита, такси и други задължения по електронен път;
 е)
 правила и процедури, предвиждащи вземането на предварителни решения със задължителен характер относно тарифното класиране и правилата за произход; определено решение може да бъде изменено или отменено във всеки един момент, но единствено след уведомяване на заинтересования стопански субект и без възможност за обратно действие, освен ако решението е било взето въз основа на невярна или непълна информация;
 ж)
 разпоредби, имащи за цел улесняване вноса на стоки чрез опростени или извършени преди пристигането на стоката митнически процедури и операции; и
 з)
 разпоредби относно вноса, които не предвиждат въвеждането на условия относно проверките, извършвани преди изпращането, определени в съответното споразумение на СТО;
 и)
 правила, гарантиращи, че наказанията при маловажни нарушения на нормативната уредба или на условията за извършване на митническите процедури ще бъдат пропорционални на извършеното, и че тяхното прилагане няма да забавя неоправдано операциите по митническо освобождаване, в съответствие с разпоредбите на член VIII на ГАТТ 1994 г.
 4. Страните постигат съгласие:
 а)
 относно необходимостта от своевременно консултиране на стопанските субекти по основни въпроси относно предложенията за промяна в законодателството и общите процедури в митническата област; за тази цел всяка от страните въвежда съответни механизми за извършване на консултации между администрациите и тези субекти;
 б)
 да публикуват в рамките на възможното по електронен път и да информират за новото законодателство и новите общи процедури в митническата област, както и всяко тяхно изменение, най-късно към момента на влизането им в сила; те също така ще предоставят публичен достъп на стопанските субекти до информацията от общ характер, която ги интересува, например работното време на митническите бюра, включително и на бюрата, разположени в пристанищата и граничните пунктове, както и службите, на които те могат да изпращат своите искания за получаване на информация;
 в)
 да способстват за сътрудничеството между стопанските субекти и митническите администрации чрез използването на обективни и


text:
публично достъпни меморандуми за разбирателство, изготвени по модела на меморандумите на СМО; и
 г)
 да следят техните митнически условия и процедури и свързаните с тях изисквания да продължават да отговарят на нуждите на деловите среди и да съответстват на най-добрите практики.
 5. Независимо от разпоредбите на параграфи 1 - 4, администрациите на двете страни предвиждат оказване на взаимна помощ по митническите въпроси, съгласно Протокол за административна взаимопомощ по митническите въпроси от 13 юни 2001 г., приложен към рамковото споразумение за сътрудничество.
 Член 80
 Митническа стойност
 Споразумението на СТО за прилагане на член VII от ГАТТ 1994 г., без резервите и възможностите, предвидени в член 20, параграфи 2, 3 и 4 на приложение III на настоящото споразумение, съдържа правилата за митническата стойност при търговията между страните.
 Член 81
 Специален комитет за митническо сътрудничество и правилата за произход
 1. Страните създават специален комитет за митническото сътрудничество и правилата за произход, съставен от техни представители. Този комитет заседава на дата и с дневен ред, които се договарят предварително от страните. Той се председателства последователно от един представител на всяка от страните. Комитетът се отчита пред Комитета по асоцииране.
 2. Функциите на комитета се състоят в:
 а)
 наблюдение на въвеждането и административното прилагане на членове 79 и 80 и на приложение III и на всеки друг митнически въпрос, свързан с достъпа до пазара;
 б)
 предоставяне на средище за извършване на консултации и за обсъждания по всички митнически въпроси, по-специално относно правилата за произход и свързаните с тях митнически процедури, общите митнически процедури, митническата стойност, тарифните режими, митническата номенклатура, митническото сътрудничество и административната взаимопомощ в митническата област;
 в)
 развиване на сътрудничеството по отношение на изготвянето, прилагането и изпълнението на правилата за произход и свързаните с тях митнически процедури, на общите митнически процедури и на административната взаимопомощ в митническата област;
 г)
 разглеждане на всеки друг съгласуван между страните въпрос.
 3. За изпълнение на предвидените в настоящия член задачи страните могат да се споразумеят да провеждат заседания ad hoc.
 Член 82
 Прилагане на преференциално третиране
 1. Страните са съгласни, че административното сътрудничество за прилагане и контрол на преференциите, предоставени по настоящия дял, са от изключителната важност, и потвърждават още веднъж своята воля да водят борба със свързаните с произхода нарушения и измами, по-специално свързаните с тарифното класиране и митническата стойност.
 2. Следователно една от страните може да преустанови временно преференциалното третиране, предоставено по разпоредбите на настоящия дял, за всеки продукт, по отношение на който е установена системна липса на административно сътрудничество или наличие на измами, при условията на настоящия член.
 3. За целите на приложението на настоящия член под „системна липса на административно сътрудничество“ се има предвид:
 а)
 липса на административно сътрудничество, като например несъобщаването на името и адреса на митническите власти или на националните органи, натоварени с издаването и контролирането на сертификатите за произход, непредоставянето на образци от печатите, използвани за заверяване на тези сертификати, или, когато е приложимо, липса на осъвременяване тази информация;
 б)
 системна липса на мерки или системно несъответствие на приеманите мерки за проверка на произхода на продуктите и изпълнение на определените в


text:
приложение III изисквания или на мерките за разкриване или предотвратяване на нарушенията на правилата за произход;
 в)
 системен отказ за извършване на последваща проверка на доказателствата за произхода по искане на другата страна и за навременно съобщаване на резултатите от нея, или необоснованото закъснение при изпълнението на тези задачи;
 г)
 липсата или системно недостатъчното равнище на административно сътрудничество при контрола на поведение, което предполага извършването на измама, свързана с произхода; по-специално, една от страните може да предполага извършването на измама, когато вносът на определен продукт в рамките на настоящото споразумение, превишава значително обичайните равнища на производство и на възможностите за износ на другата страна.
 4. Страната, която установи системна липса на административно сътрудничество или предположи извършване на измама, трябва да приложи временното преустановяване, предвидено в настоящия член, и да предостави на Комитета по асоцииране цялата информация, необходима за извършване на задълбочен преглед на положението с цел намиране на приемливо за страните решение. В същото време тя публикува в своя официален вестник съобщение към вносителите, в което се посочва продуктът, по отношение на което е констатирана системна липса на административно сътрудничество или се предполага извършване на измама. Правните последици на тази публикация се уреждат от вътрешното законодателство на всяка от страните.
 5. В срок от 10 дни от датата на нотифициране на информацията, предвидена в параграф 4, страните провеждат консултации в рамките на Комитета по асоцииране. Ако страните не достигнат до решение с цел избягване прилагането на временното преустановяване на преференциалното третиране в срок от 30 дни след началото на тези консултации, засегнатата страна може да преустанови временно преференциалното третиране на съответния продукт.
 Временното преустановяване не може да надхвърля необходимото за защита на финансовите интереси на засегнатата страна.
 6. Временните преустановявания, предвидени от настоящия член, се нотифицират на Комитета по асоцииране незабавно след тяхното приемане. Тяхната продължителност не може да надвишава шест месеца, като този срок може да се подновява. Относно тези преустановявания трябва да се извършват периодично консултации в Комитета по асоцииране с оглед тяхното премахване, когато обстоятелствата го позволят.
 РАЗДЕЛ 4
 Стандарти, технически регламенти и процедури за оценяване на съответствието
 Член 83
 Цел
 Целта на настоящия раздел е да улесни и увеличи обема на търговията на стоки, като премахва и предотвратява появата на ненужни пречки пред търговския обмен, като същевременно взема предвид законосъобразните цели на страните и принципа на недискриминация по смисъла на Споразумението на СТО за техническите пречки пред търговията.
 Член 84
 Обхват и приложно поле
 Разпоредбите на настоящия раздел се отнасят до стандартите, техническите регламенти и процедурите за оценяване на съответствието, определени от Споразумението за техническите пречки пред търговията, и се прилагат спрямо търговията със стоки. Те не се прилагат по отношение на мерките, предвидени в раздел 5 на настоящата глава. Техническите спецификации, изготвени от международните организации за нуждите на обществените поръчки, не са подчинени на разпоредбите на настоящия раздел, но се уреждат от разпоредбите на дял IV от настоящата част на споразумението.
 Член 85
 Определения
 За целите на настоящия раздел се прилагат определенията от приложение I към Споразумението за техническите пречки пред търговията. За тази цел


text:
се прилага също така решението на Комитета на СТО по техническите пречки пред търговията относно принципите, които трябва да ръководят изготвянето на международни стандарти, наръчници и препоръки в съответствие с членове 2 и 5 и приложение 3 към посоченото споразумение.
 Член 86
 Основни права и задължения
 Страните потвърждават своите права и задължения, произтичащи от Споразумението за техническите пречки пред търговията и своята решимост да осигурят тяхното пълно изпълнение. За тази цел и в съответствие с целта на настоящия раздел, провежданите в неговите рамки дейности и мерките за сътрудничество имат за цел да задълбочат и засилят изпълнението на тези права и задължения.
 Член 87
 Специални дейности, провеждани по силата на настоящото споразумение
 За осъществяването на целта, определена в настоящия раздел:
 1.
 Страните ще задълбочат своето двустранно сътрудничество в областта на стандартите, техническите регламенти и оценяването на съответствието, за да улеснят достъпа до своите пазари, като се стремят да опознаят по-добре и разберат начина на действие на системите на другата страна и да засилят съвместимостта между тях.
 2.
 При своето двустранно сътрудничество страните полагат усилия да определят механизми или комбинациите от механизми, отговарящи най-добре на специфичните проблеми или отрасли. Тези механизми включват някои аспекти на сътрудничеството в нормативната област, по-специално сближаването и/или съответствието на техническите регламенти и стандартите, хармонизирането с международните стандарти, използването на декларацията за съответствие от страна на доставчика, признаването на органите за оценяване на съответствие и споразуменията за взаимно признаване.
 3.
 Въз основа на напредъка, осъществен в рамките на двустранното им сътрудничество, страните постигат съгласие относно специалните разпоредби, които трябва да изготвят за прилагане на определените механизми.
 4.
 За тази цел страните се стремят:
 а)
 да достигат до общи становища относно добрите регулаторни практики, а по-специално:
 i)
 прозрачност при изготвянето, приемането и прилагането на техническите регламенти, стандартите и процедурите за оценяване на съответствието;
 ii)
 необходимост и пропорционалност на мерките в областта на нормативната уредба и на свързаните с тях процедури за оценяване на съответствието, включително използването на декларацията за съответствие от доставчиците;
 iii)
 използване на международните стандарти като основа за техническите регламенти, освен когато тези стандарти представляват неефективно или неподходящо средство за осъществяване на преследваните законосъобразни цели;
 iv)
 прилагане на техническите регламенти и на дейностите за наблюдение на пазара;
 v)
 технически инфраструктури в областта на метрологията, стандартизацията, изпитването, одобрението и акредитацията, необходими за техническите регламенти; и
 vi)
 механизми и методи на преразглеждане на техническите регламенти и процедурите за оценяване на съответствието;
 б)
 да засилват сътрудничеството в областта на регулирането, например чрез обмен на информация, опит и данни и чрез научно и технически сътрудничество, с цел подобряване на качеството и равнището на своите технически регламенти и ефективно използване на нормотворческите ресурси;
 в)
 да увеличават съвместимостта и/или съответствието на своите технически регламенти, стандарти и процедури за оценяване на съответствието;
 г)
 да подпомагат и насърчават двустранното сътрудничество между своите публични и/или частни организации, работещи в областта на метрологията, стандартизацията, изпитването, одобрението и акредитицията;
 д)
 да подпомагат и насърчават пълноценно и цялостно участие в международните организации по стандартизация и да засилват използването на международните стандарти като основа на техническите регламенти; и
 е)
 да


text:
развиват двустранното си сътрудничество в рамките на международните форуми, компетентни в областите, включени в настоящия раздел.
 Член 88
 Комитет за стандартите, техническите регламенти и процедурите за оценяване на съответствието
 1. За осъществяване на целите на настоящия раздел страните създават специален комитет за техническите регламенти, стандартите и оценяването на съответствието. Този комитет е съставен от представители на страните и се председателства съвместно от представител на всяка една от тях. Комитетът заседава най-малко веднъж годишно или с друга периодичност, която се договаря между страните. Комитетът се отчита пред Комитета по асоцииране.
 2. Комитетът може да разглежда всички въпроси, свързани с настоящия раздел. Той има следните компетентност и функции:
 а)
 да наблюдава прилагането и изпълнението на настоящия член; за тази цел комитетът изготвя работна програма за постигане на целите на настоящия раздел и по специално целите, предвидени в член 87;
 б)
 да предоставя форум за обсъждане и обмен на информация по всички въпроси, свързани с настоящия раздел, по-специално със системите, които страните са въвели за техническите регламенти, стандартите и процедурите за оценяване на съответствието, както и относно промяната на ситуацията в международните организации, компетентни в тази област;
 в)
 да служи като средище за консултации между страните за бързо постигане на решения по проблеми, които създават или биха могли да създадат излишни пречки пред търговския обмен, в рамките на приложното поле и по смисъла на настоящия раздел;
 г)
 да подпомага, насърчава и улеснява сътрудничеството между публични и/или частни организации на страните, работещи в областта на метрологията, стандартизацията, изпитването, одобрението, проверките и акредитацията; и
 д)
 да проучва всички средства, позволяващи да се подобри достъпа до пазарите на всяка от страните и прилагането на настоящия раздел.
 РАЗДЕЛ 5
 Санитарни и фитосанитарни мерки
 Член 89
 Санитарни и фитосанитарни мерки
 1. Предметът на настоящия раздел е улесняване на търговията между страните в областта на санитарното и фитосанитарното законодателство, като същевременно се опазва здравето на хората и животните и се опазват растителните видове чрез засилено прилагане на принципите на СТО в областта на санитарните и фитосанитарните мерки (Споразумение за санитарни и фитосанитарни мерки на СТО). Настоящият раздел взема също така предвид стандартите за хуманно отношение към животните.
 2. Целите на настоящия раздел се осъществяват чрез Споразумението относно санитарните и фитосанитарните мерки и мерките за хуманно отношение към животните, прилагани при търговията с живи животни, животински продукти, растения, растителни и други предмети, дадено в приложение IV.
 3. Чрез дерогация от разпоредбите на член 193, когато Комитетът по асоцииране разглежда въвеждането на санитарни или фитосанитарни мерки, той е съставен от компетентни в тези области представители на Общността и Чили. В този случай комитетът се нарича „Съвместен комитет за санитарните и фитосанитарните въпроси“. Неговите функции са определени в член 16 от приложение IV.
 4. За целите на член 184, консултациите, които се провеждат съгласно член 16 от приложение IV, се считат за равностойни на консултациите, предвидени в член 183, освен ако страните решат друго.
 РАЗДЕЛ 6
 Вина и спиртни напитки
 Член 90
 Вина и спиртни напитки
 Споразумението относно търговията с вино и Споразумението относно търговията със спиртни и ароматизирани напитки са дадени


text:
съответно в приложения V и VI.
 ГЛАВА III
 ИЗКЛЮЧЕНИЯ
 Член 91
 Клауза за общо дерогиране
 Доклокото тези мерки не се прилагат, така че да представляват средство за произволна или неоправдана дискриминация между страните, когато съществуват подобни условия, или скрито ограничение на търговията с услуги между страните, нито една разпоредба от настоящия дял не трябва да бъде възприемана като възпрепятстваща приемането или прилагането от всяка от страните на мерките:
 а)
 необходими за опазване на обществения морал;
 б)
 необходими за защита на живота и здравето на хората и животните или за опазване на растителните видове;
 в)
 необходими за осигуряване на спазването на законите и подзаконовите нормативни актове, които не са несъвместими с разпоредбите на настоящото споразумение, като например тези, които се отнасят до прилагането на митническите мерки, защитата на интелектуалната собственост и мерките за предотвратяване на измамите;
 г)
 отнасящи се до вноса или износа на злато или сребро;
 д)
 отнасящи се до защитата на националните ценности с художествена, историческа или археологическа стойност;
 е)
 отнасящи се до опазването на невъзобновяемите природни ресурси, ако такива мерки се прилагат заедно с ограничения на националното производство или потребление; или
 ж)
 отнасящи се до стоките, произвеждани в затворите.
 Член 92
 Предпазна клауза
 1. Освен ако не е предвидено друго в настоящия член, между страните се прилагат разпоредбите на член XIX на ГАТТ 1994 г. и на Споразумението на СТО за защитните мерки. Параграфи 2, 3, 4, 5, 7, 8 и 9 на настоящия член се прилагат, само ако една от страните има съществен интерес като износител на съответната стока, в съответствие с определението, посочено в параграф 10.
 2. Всяка страна трябва незабавно след събитието или най-късно до седем дена след него да нотифицира в писмен вид Комитета по асоцииране за всяка полезна информация за започване на разследване по определена защитна мярка, както и крайните резултати от разследването.
 3. Информацията, предвидена в параграф 2, включва по-специално обяснение на вътрешната процедура, въз основата на която се провежда разследването, и информация за определения график на заседанията и другите възможности, предоставени на заинтересованите страни да изложат своето становище по въпроса. Всяка страна също така нотифицира предварително и в писмен вид Комитета по асоцииране за всяка полезна информация относно решението за прилагане на временните защитни мерки. Тази нотификация трябва да бъде направена най-малко седем дни преди прилагането на тези мерки.
 4. Веднага след нотификацията на крайните резултати от разследването и преди прилагането на защитните мерки в съответствие с разпоредбите на член XIX на ГАТТ 1994 г. и на Споразумението на СТО за защитните мерки, страната, която има намерение да прилага такива мерки, трябва да се обърне към Комитета по асоцииране за извършване на пълен преглед на положението с цел намиране на взаимно приемливо за страните решение. За да се достигне до такова решение и ако другата страна направи такова искане, страните провеждат предварителни консултации в рамките на Комитета по асоцииране.
 5. Независимо от разпоредбите на параграф 4, нищо не пречи на една от страните да прилага мерки съгласно разпоредбите на член XIX на ГАТТ 1994 г. и на Споразумението на СТО за


text:
защитните мерки.
 6. При избора на защитни мерки, прилагани съгласно настоящия член, страните дават приоритет на тези от тях, които в най-малка степен препятстват осъществяването на целите на настоящото споразумение. Тези мерки не трябва да надхвърлят необходимото за възстановяване на значимите вреди и трябва да запазват равнището или размера на преференциите, предоставени по настоящия дял.
 7. Страните потвърждават своите права и задължения, произтичащи от член 8, параграфи 1 и 2 от Споразумението на СТО за защитните мерки.
 8. Правото на преустановяване, предвидено в параграф 8, точка 2 от Споразумението на СТО за защитните мерки, не трябва да се използва между страните през първите 18 месеца на прилагане на определена защитна мярка, при положение че тази мярка е взета след увеличение на вноса в абсолютни стойности и че тя спазва разпоредбите на посоченото споразумение.
 9. От момента на прилагането на защитните мерки, те се нотифицират на Комитета по асоцииране и са предмет на ежегодни консултации в този комитет с оглед тяхното смекчаване или премахване.
 10. За целите на настоящия член се приема, че една от страните има съществен интерес, когато тя е един от петте най-големи доставчици на внасяната стока в обемно отношение и в абсолютна стойност през последните три години.
 11. Ако една от страните приложи процедура по наблюдение на вноса на стоки, които могат да създадат условия за прилагане на определена защитна мярка по настоящия член, тя трябва да информира за това другата страна.
 Член 93
 Недостиг
 1. Ако спазването на разпоредбите на настоящия дял доведе до:
 а)
 сериозен недостиг или заплаха за такъв на храни или други продукти от основно значение за страната износител или
 б)
 недостиг на значителни количества от национални суровини, предназначени за националната преработвателна промишленост през периодите, в които вътрешната цена на тези суровини се задържа под световната цена в рамките на правителствен план за стабилизация;
 и когато обстоятелства предизвикват или е вероятно да предизвикат значителни затруднения за страната износител, тази страна може да предприеме подходящи мерки при условията и в съответствие с предвидените в настоящия член процедури.
 2. При избора на мярка се дава приоритет на онези мерки, които в най-малка степен засягат действието на договореностите, постигнати с настоящото споразумение. Подобни мерки не следва да се прилагат по начин, който е средство за упражняване на произволна или неоправдана дискриминация при наличие на сходни условия или прикрито ограничение на търговията, и те следва да бъдат премахнати, когато условията не оправдават тяхното оставане в сила. Освен това мерките, които могат да бъдат приети по силата на параграф 1, буква б), не трябва да водят като резултат до увеличаване на износа или до защита на съответната национална преработвателна промишленост, нито дерогират от разпоредбите на настоящото споразумение относно недискриминацията.
 3. Преди да предприеме предвидените в параграф 1 от настоящия член мерки, а в случаите, за които се прилага параграф 4 на настоящия член – възможно най-скоро, страната, която има намерение да предприеме тези мерки, трябва да предостави на Комитета по асоцииране цялата съответна информация за намирането на решение, приемливо за страните. В рамките на Комитета по асоцииране страните


text:
могат да постигнат съгласие за необходими за отстраняване на затрудненията средства. Когато в срок от 30 дни от внасяне на въпрос в Комитета по асоцииране не бъде постигнато споразумение, страната износител може да приложи мерки по отношение на износа на съответните продукти в съответствие с настоящия член.
 4. Когато изключителни и сериозни обстоятелства, изискващи незабавни действия, не позволяват предварителното уведомяване или разглеждане – в зависимост от случая, страната, която има намерение да вземе мерките, може да приложи без забавяне необходимите защитни мерки за справяне със ситуацията, като незабавно информира за това другата страна.
 5. Защитните мерки, приложени съгласно настоящия член, се нотифицират незабавно на Комитета по асоцииране и са предмет на периодични консултации в рамките на този орган, по-специално с оглед определянето на график за тяхното премахване, когато обстоятелствата го позволяват.
 ДЯЛ III
 ТЪРГОВИЯ С УСЛУГИ И УСТАНОВЯВАНЕ НА ПРЕДПРИЯТИЯ
 Член 94
 Цели
 1. Страните ще либерализират своята взаимна търговия с услуги, съгласно разпоредбите на настоящия дял и член V от ГАТС.
 2. Глава III има за цел подобряване на инвестиционната среда и по-специално определяне на условията за установяване, които трябва да се прилагат между страните на основата на принципа за недискриминация.
 ГЛАВА I
 УСЛУГИ
 РАЗДЕЛ 1
 Общи положения
 Член 95
 Обхват
 1. За целите на настоящата глава търговията с услуги се определя като доставка на определена услуга чрез следните методи:
 а)
 от територията на едната страна към територията на другата страна (метод 1);
 б)
 на територията на едната страна, като тя е предназначена за потребител на услуги от другата страна (метод 2);
 в)
 от доставчик на услуги от едната страна, чрез търговско присъствие на територията на другата страна (метод 3);
 г)
 от доставчик на услуги от едната страна, чрез присъствие на физически лица на територията на другата страна (метод 4).
 2. Настоящата глава се прилага към търговията с всички услуги, с изключение на:
 а)
 финансовите услуги, за които се прилага глава II;
 б)
 аудио-визуалните услуги;
 в)
 услугите за морски каботаж; и
 г)
 услуги за въздушен транспорт, включително услугите, свързани с вътрешен и международен, редовен или не въздушен транспорт, и услугите, които са пряко свързани с упражняване на търговски права, различни от:
 i)
 услугите по ремонт и по поддръжка на въздухоплавателни съдове, по време на които въздухоплавателният съд се спира от експлоатация;
 ii)
 продажбата или маркетинга на услуги за въздушен транспорт; и
 iii)
 услугите на компютърните системи за резервации (КСР).
 3. Никоя разпоредба на настоящата глава не трябва да се тълкува като налагаща задължения в областта на държавните поръчки, за които се прилага дял IV на настоящата част.
 4. Разпоредбите на настоящата глава не се прилагат за субсидиите, отпускани от страните. Страните ще преразгледат въпроса за правилата, прилагани за субсидиите относно търговията с услуги при преразглеждането на настоящата глава, както е предвидено в член 100, така че да бъдат включени областите, договорени в рамките на член XV от ГАТС.
 5. Настоящият раздел 1 се прилага към услугите по извършване на международен морски превоз и далекосъобщителните услуги, уреждани от разпоредбите, посочени в раздели 2 и 3.
 Член 96
 Определения
 За целите


text:
на настоящата глава:
 a)
 „мярка“ означава всяка мярка, предприета от една от страните под формата на закон, подзаконов нормативен акт, правило, процедура, решение, административен акт или под всякаква друга форма;
 б)
 „мярка, приета или поддържана от една от страните“ означава мерките взети от:
 i)
 правителствата или националните, регионалните или местните администрации; и
 ii)
 неправителствените организации, когато упражняват правомощия, които са им делегирани от правителствата или националните, регионалните или местните администрации;
 в)
 „доставчик на услуги“ означава всяко физическо или юридическо лице, което желае да предоставя или предоставя определена услуга;
 г)
 „търговско присъствие“ означава всякакъв вид установяване от професионален или търговски характер, включително:
 i)
 създаването, придобиването или поддържането на юридическо лице; или
 ii)
 създаването или поддържането на клон или представителство,
 на територията на една от страните с цел предоставянето на определена услуга;
 д)
 „юридическо лице“ означава всяко правно образувание, създадено по надлежния ред или организирано по друг начин съгласно приложимото законодателство, и което има търговска или нестопанска цел, и съществува в частния или публичния сектор, включително и всяко дружество, дружество за доверително управление (trust), персонално дружество или съдружие (partnership), съвместно предприятие, еднолично предприятие или сдружение;
 е)
 „юридическо лице от една от страните“ означава юридическо лице, създадено или организирано по друг начин съгласно законодателството на Общността, на нейните държави-членки или на Чили.
 Ако на територията на Общността или на Чили се намират единствено седалището или централното управление на това юридическо лице, то не се счита за юридическо лице от Общността или Чили, освен ако неговата дейност има действителна и трайна връзка с икономиката на Общността или на Чили;
 ж)
 „физическо лице“ означава гражданин на една от държавите-членки или Чили в съответствие със съответните техни законодателства.
 Член 97
 Достъп до пазара
 1. Що се отнася до достъпа до пазарите в зависимост от методите на предоставяне на услуга, посочени в член 95, всяка страна третира услугите и доставчиците на услуги от другата страна по начин, които не е по-неблагоприятен от третирането, предвидено при прилагане на правилата, ограниченията и условията, договорени и посочени в нейния списък, посочен в член 99.
 2. В секторите, в които има договорени задължения относно достъпа до пазарите, мерките, които една от страните не трябва да поддържа, нито да приема на национално или регионално равнище, освен ако не е предвидено друго в нейния списък, се определят, както следва:
 а)
 ограничения относно броя на доставчиците на услуги, които могат да бъдат под формата на цифрови квоти, монополи, изключителни доставчици на услуги или на изискване за проучване на икономическите потребности;
 б)
 ограничения относно общата стойност на сделките или капиталите, които имат отношение към услугите, под формата на цифрови квоти или на изискване за проучване на икономическите потребности;
 в)
 ограничения относно общия брой на извършените операции по услуги или общото количество на извършените услуги, изразени в определени цифрови единици, под формата на квоти или на изискване за проучване на икономическите потребности (5);
 г)
 ограничения относно общия брой на физическите лица, които могат да бъдат наемани в определен сектор на услугите или които определен доставчик на услуги може да наема и са необходими за предоставянето на


text:
специфична услуга, и които се занимават пряко с нейното извършване, под формата на цифрови квоти или изискване за проучване на икономическите потребности;
 д)
 мерки, които ограничават или налагат определени видове правни образувания или съвместни предприятия, посредством които даден доставчик на услуга от другата страна може да предоставя определена услуга; и
 е)
 ограниченията относно участието на чужд капитал, изразяващи се под формата на пределни стойности на процентното акционерно участие на чужденци, или отнасящи се до общата стойност на чуждестранните инвестиции на частни лица или на общите чуждестранни инвестиции.
 Член 98
 Национално третиране
 1. В секторите, посочени в нейния списък и при спазване на предвидените в него условия и ограничения, всяка от страните осигурява на услугите и доставчиците на услуги на другата страна по отношение на различните мерки, засягащи предоставянето на услуги, третиране, което не е по-неблагоприятно от третирането, което прилага по отношение на собствените услуги от подобен вид или по отношение на своите собствени доставчици на услуги от подобен вид (6).
 2. Определена страна може да изпълни предписанията на параграф 1, като предостави на услугите или доставчиците на услуги от другата страна третиране, което да е напълно еднакво с третирането, което прилага по отношение на собствените услуги от подобен вид или по отношение на своите собствени доставчици на услуги от подобен вид, или третиране, което да е напълно различно.
 3. Напълно еднаквото третиране или напълно различното третиране се счита като по-неблагоприятно, ако променя условията на конкуренция в полза на услугите или доставчиците на услуги от една от страните по отношение на услугите от подобен вид или на доставчиците на услуги от подобен вид от другата страна.
 Член 99
 Списък на специфичните задължения
 1. Специфичните задължения, поети от всяка от страните съгласно членове 97 и 98, са определени в списъка, даден в приложение VII. По отношение на секторите, в които са поети тези задължения, всеки списък уточнява:
 а)
 правилата, ограниченията и условията за достъп до пазара;
 б)
 условията и ограниченията при националното третиране;
 в)
 споразуменията относно допълнителните задължения, предвидени в параграф 3;
 г)
 при необходимост - срока за прилагане на такива задължения и датата на влизането им в сила.
 2. Мерките, които са несъвместими с членове 97 и 98, са вписани в колоната относно член 97. В този случай се приема, че вписването въвежда условие или ограничение, което засяга също така и член 98.
 3. Ако една от страните договори специфични задължения относно мерките, засягащи търговията с услуги, спрямо които не се прилага задължението за съставяне на списък съгласно членове 97 и 98, тези задължения се вписват в списъка на тази страна като допълнителни задължения.
 Член 100
 Преразглеждане
 1. Страните преразглеждат настоящата глава три години след влизането в сила на настоящото споразумение, за да увеличат степента на либерализация и да намалят или отстранят на взаимно изгодна основа все още действащите ограничения, като осигуряват общо съответствие на правата и задълженията.
 2. Комитетът по асоцииране разглежда прилагането на разпоредбите по настоящата глава на всеки три години след преразглеждането, предвидено в параграф 1, и представя съответни предложения пред Съвета по асоцииране.
 Член 101
 Движение на


text:
физически лица
 Две години след влизането в сила на настоящото споразумение страните преразглеждат правилата и условията, които се прилагат по отношение на движението на физическите лица (метод 4) с цел увеличаване степента на неговата либерализация. Това преразглеждане може също така да се състои в преглед на определението за физическо лице, предвидено в член 96, буква ж).
 Член 102
 Вътрешна нормативна уредба
 1. В секторите, в които една от страните е договорила задължения, включени в нейния списък и за да може мерките относно условията и процедурите по лицензиране и одобряване на доставчици на услуги от другата страна да не представляват ненужна пречка пред търговията, заинтересованата страна следи тези мерки:
 а)
 да се основават на обективни и прозрачни критерии, като например равнището на компетентност и възможностите за предлагане на въпросната услуга;
 б)
 да нямат по-ограничаващ търговски ефект от необходимото за постигане на определена законосъобразна цел в областта на търговската политика;
 в)
 не представляват скрито ограничение на предоставянето на дадена услуга.
 2. Правилата на параграф 1 могат да бъдат преразглеждани в рамките на процедурата, предвидена в член 100, за да се вземат предвид правилата, договорени съгласно член VI на ГАТС, и те да бъдат включени към настоящото споразумение.
 3. Ако една от страните признае едностранно или чрез споразумение дипломите, професионалния опит, разрешителните за извършване на дейност и професионалните удостоверения, получени на територията на трета страна, тя предоставя на другата страна възможност да докаже, че дипломите, професионалния опит, разрешителните за извършване на дейност и професионалните удостоверения, получени на територията на другата страна, би трябвало също така да бъдат признати, или да сключи споразумение или да договори правила с подобни последици.
 4. Страните се консултират периодично, за да определят дали е възможно да премахнат последните ограничения, свързани с гражданството или постоянното пребиваване, имащи отношение към разрешителното за извършване на дейност или признаването на професионалната квалификация на техните съответни доставчици на услуги.
 Член 103
 Взаимно признаване
 1. Всяка от страните следи в разумен срок след подаването на молба за разрешение за осъществяване на дейност или за признаване на професионалната квалификация на гражданин на другата страна, нейните компетентни органи:
 а)
 в случай че искането е пълно, да вземат решение по него и да информират за това заявителя; или
 б)
 в случай че искането е непълно, да информират заявителя без неоправдано забавяне за движението на неговата молба и относно допълнителните сведения, които се изискват съгласно законодателството на страната.
 2. Страните насърчават компетентните органи на своя територия да правят препоръки относно взаимното признаване, за да се позволи на доставчиците на услуги да спазват напълно или частично прилаганите от всяка страна критерии относно разрешителните, получаването на лицензи, упражняването на дейност и одобряването на доставчиците на услуги и по-специално на професионалните услуги.
 3. Комитетът по асоцииране взема решение в разумен срок и като има предвид равнището на съответствие на съответните нормативни уредби, дали определена препоръка, посочена в параграф 2, е съвместима с настоящата глава. Ако случаят е такъв, тази препоръка се прилага посредством споразумение за взаимно признаване на изискванията, квалификациите, лицензите и другите нормативни предписания, които се договарят от компетентните органи.


text:
4. Всяко споразумение от този вид трябва да съответства на разпоредбите на Споразумението за СТО и по-специално на член VII от ГАТС.
 5. Ако достигнат до общо становище, всяка от страните ще насърчава компетентните органи на своята територия да изготвят процедури относно издаването на временно разрешение за извършване на дейност на доставчиците на професионални услуги от другата страна.
 6. Комитетът по асоцииране периодично и не по-рядко от веднъж на всеки три години прави преглед на прилагането на настоящия член.
 Член 104
 Електронна търговия (7)
 Страните, като признават че използването на електронни средства увеличава възможностите за търговски обмен в голям брой отрасли, се споразумяват да насърчават развитието на електронната търговия помежду си, по-специално като си сътрудничат по повдигнатите от електронната търговия въпроси за достъпа до пазара и за нормативната уредба.
 Член 105
 Прозрачност
 Всяка от страните отговаря бързо на всички искания за получаване на конкретна информация, подадени от другата страна и отнасящи се до някоя от нейните мерки с общо приложение или до всяко друго международно споразумение, което влиза в рамките на настоящата глава или се отнася до нея. Звеното за връзка, предвидено в член 190, предоставя при поискване конкретна информация по тези въпроси на доставчиците на услуги от другата страна, подали искане за това. Не е необходимо звената за контакт да бъдат депозитари на закони и подзаконови нормативни актове.
 Раздел 2
 Международен морски транспорт
 Член 106
 Обхват
 1. Независимо от разпоредбите на член 95, параграф 5, дружествата за корабоплаване, установени извън Общността или Чили и които се контролират от граждани на някоя от държавите-членки или Чили, също така се ползват от разпоредбите на настоящия раздел, ако техните кораби са регистрирани съгласно съответното им законодателство в тази държава-членка или Чили и плават под флага на някоя от държавите-членки или Чили.
 2. Настоящият член се прилага към международния морски транспорт, включително към транспорта от врата до врата и комбинирания транспорт, включващ морски преход.
 Член 107
 Определения
 За целите на настоящия раздел:
 а)
 „операции по извършване на комбиниран транспорт“ означава правото да се урежда извършването на услуги по международен транспорт от врата на врата и да се сключват сделки с доставчици на други видове транспорт за тази цел;
 б)
 „доставчици на услуги по международен морски транспорт“ означава доставчиците на услуги, свързани с международния транспорт за морските услуги, товаро-разтоварните услуги, услугите по съхранение в склад и оставяне на склад на товари, услугите по митническо освобождаване, услугите по предоставяне на контейнери и складово пространство, агентските услуги и услугите по предаване на товари.
 Член 108
 Достъп до пазара и национално третиране
 1. Имайки предвид съществуващите равнища на либерализация между страните по отношение на международния морски транспорт:
 а)
 страните продължават да прилагат ефективно принципа за неограничен достъп до пазара и до международния морски трафик на търговска и недискриминационна основа;
 б)
 всяка от страните продължава да предоставя на корабите, които плават под флага на другата страна или се експлоатират от доставчици на услуги от другата страна, третиране, което не е по-малко благоприятно от това, което тя прилага към своите собствени кораби, по-специално по отношение на достъпа до пристанища,


text:
отворени за международната търговия, използването на инфраструктурата и на спомагателните морски услуги на пристанищата, а също и свързаните с това такси и начисления, митнически услуги, определяне на корабни стоянки и съоръжения за товарене и разтоварване.
 2. Прилагайки принципите, упоменати в параграф 1, страните:
 а)
 се въздържат от включване на разпоредби за разпределяне на товарите в бъдещи двустранни споразумения с трети страни, освен при изключителни обстоятелства, когато корабните превозвачи от едната или другата страна по настоящото споразумение не биха имали реално друга възможност да участват в превозите към и от съответната трета държава;
 б)
 забраняват, в бъдещи двустранни споразумения, разпоредби за разпределяне на товарите, отнасящи се до сухи и течни насипни товари;
 в)
 премахват, при влизане в сила на настоящото споразумение, всички едностранни мерки, а също и административните, технически и други пречки, които могат да имат ограничителен или дискриминационен ефект върху свободното предоставяне на услуги в международния морски транспорт.
 3. Всяка от страните разрешава на доставчиците на международни морски услуги от другата страна да имат търговско представителство на нейна територия при условия за установяване и дейност, които не са по-неблагоприятни от условията, които тя прилага към собствените си доставчици на услуги или към доставчиците от коя да е трета страна, ако те са по-благоприятни, съгласно определените в нейния списък условия.
 РАЗДЕЛ 3
 Телекомуникационни услуги
 Член 109
 Определения
 За целите на настоящия раздел:
 а)
 „телекомуникационни услуги“ означава предаването на електромагнитни сигнали – звук, образ и всяка комбинация от тези елементи, с изключение на разпространението (8); следователно договорените задължения в този сектор не се отнасят до икономическата дейност, чиято цел е да предостави съдържание чрез телекомуникационни услуги; тази дейност се управлява от специфичните задължения, договорени от страните в съответни други сектори;
 б)
 „регулаторен орган“ означава органът или органите, натоварени с регулаторните функции по предвидените в настоящия раздел въпроси;
 в)
 „основни телекомуникационни съоръжения“ означава съоръжения на публична телекомуникационна мрежа и услуга:
 i)
 които се предоставят изключително или основно от един доставчик или от ограничен брой доставчици; и
 ii)
 които не е възможно да бъдат заменени от икономическа или техническа гледна точка за предоставянето на определена услуга.
 Член 110
 Регулаторен орган
 1. Регулаторният орган на телекомуникациите е самостоятелен и независим от доставчиците на основни телекомуникационни услуги.
 2. Решенията на регулаторните органи и процедурите, които те използват, трябва да бъдат безпристрастни по отношение на всички участници на пазара.
 3. Доставчик, увреден от определено решение на регулаторен орган, има право да обжалва това решение.
 Член 111
 Предоставяне на услуги
 1. Ако се изисква лиценз, условията за неговото получаване се обявяват публично, както и срокът за вземане на решение по искането за издаване на лиценз.
 2. Ако се изисква лиценз, мотивите за отказ за неговото издаване се съобщават на заявителя след представяне на искане за това от негова страна.
 Член 112
 Основни доставчици
 1. Основен доставчик е доставчик, който има възможност да влияе в материално отношение на условията за участие на ниво цени и предлагане на съответния пазар на основни телекомуникационни услуги, поради:
 а)
 контрола, който упражнява на основните съоръжения; или
 б)
 използване на своята позиция на пазара.


text:
2. Ще се поддържат подходящи мерки, за да се попречи на доставчиците, които поотделно или заедно представляват основен доставчик, да приемат или поддържат прилагането на антиконкурентни практики.
 3. Посочените антиконкурентни практики по-специално се състоят в:
 а)
 прилагане на кръстосано антиконкурентно субсидиране;
 б)
 използване на получени от конкурентите сведения по начин, който води до антиконкурентни резултати; и
 в)
 липса на своевременно предоставяне на останалите доставчици на услуги на техническа информация относно основните съоръжения и на представляващи търговски интерес данни, необходими за предоставянето на услугите.
 Член 113
 Взаимна свързаност
 1. Настоящият раздел разглежда връзките с доставчиците на мрежи или публични услуги по далекосъобщителен пренос, позволяващи на потребителите на определен доставчик да установят връзка с потребителите на друг доставчик и да имат достъп до услуги, предоставяни от друг доставчик.
 2. Взаимната свързаност с основен доставчик трябва да бъде осигурена във всяка точка на мрежата, където това технически е възможно. Взаимната свързаност се извършва:
 а)
 чрез недискриминационни изисквания, условия (включително технически стандарти и спецификации), тарифи и качество, което да не бъде по-неблагоприятно от предвиденото за подобни услуги на посочения доставчик или за подобните услуги на несвързаните с него доставчици на услуги или на неговите дъщерни дружества или други свързани с него дружества;
 б)
 своевременно чрез изисквания, условия (включително технически стандарти и спецификации) и тарифи, които се основават на прозрачни и разумни разходи, отчитащи техническите и икономически проучвания и достатъчно подробни, така че доставчикът да не плаща за елементи или съоръжения от мрежата, от които няма нужда за осигуряване на неговата услуга; и
 в)
 след подаване на искане, в други точки освен крайните точки на мрежата, които са достъпни за по-голяма част от потребителите, чрез тарифи, които отразяват разходите за построяване на необходимите допълнителни съоръжения.
 4. Прилаганите процедури за осигуряване на взаимна свързаност с основен доставчик трябва да бъдат публични.
 5. Основните доставчици предоставят на разположение на доставчиците на услуги от страните споразуменията на взаимно свързване, с цел да гарантират липсата на дискриминация и/или публикуват предварително примерни оферти за взаимно свързване, освен ако те вече не са станали публично известни.
 Член 114
 Ограничени ресурси
 Всички процедури относно отдаването и използването на ограничените ресурси, включително честотите, номерата и правата за използване, се прилагат по обективен, навременен, прозрачен и недискриминационен начин.
 Член 115
 Универсална услуга
 1. Всяка от страните има право да определи вида на задълженията относно универсалната услуга, която тя желае да остави в сила.
 2. Разпоредбите, които уреждат универсалната услуга, трябва да бъдат прозрачни, обективни и недискриминационни. Те трябва също така да не влияят на конкуренцията и да не налагат повече задължения от необходимото.
 ГЛАВА II
 ФИНАНСОВИ УСЛУГИ
 Член 116
 Обхват
 1. Настоящата глава се прилага към мерките, приети или поддържани от страните в областта на финансовите услуги.
 2. За целите на настоящата глава търговията с финансови услуги се определя като доставка на определена услуга по следните методи:
 а)
 от територията на едната страна към територията на другата страна (метод 1);
 б)
 на територията на едната страна, като тя е предназначена за потребител на финансови услуги от другата страна (метод 2);
 в)
 от доставчик на


text:
финансови услуги от едната страна, чрез търговско присъствие на територията на другата страна (метод 3);
 г)
 от доставчик на финансови услуги от едната страна, чрез присъствие на физически лица на територията на другата страна (метод 4).
 3. Никоя разпоредба на настоящата глава не следва да се тълкува като налагаща някакво задължение в областта на държавните поръчки, за които се прилага дял IV на настоящата част.
 4. Разпоредбите на настоящата глава не се прилагат за субсидиите, отпускани от страните. Страните ще преразгледат въпроса за правилата, прилагани за субсидиите, свързани с търговията с финансови услуги, така че да включат в настоящото споразумение правилата, договорени в рамките на член XV от ГАТС.
 5. Настоящата глава не се прилага по отношение на:
 i)
 дейностите, провеждани от централна банка или парична институция или от всеки друг държавен орган при прилагане на паричната политика или политиката на обменни курсове;
 ii)
 дейностите, които са част от законоустановен режим на социална сигурност или от държавни пенсионни схеми; и
 iii)
 други дейности, провеждани от публични образувания за сметка на държавата или гарантирана от нея, или с използване на финансовите средства на държавата.
 6. За целите на параграф 5, ако една от страните разреши провеждането на дейност, предвидена в параграф 5, ii) или iii), от нейните доставчици на финансови услуги в конкуренция с публично образувание или доставчик на финансови услуги, настоящата глава се прилага по отношение на тази дейност.
 Член 117
 Определения
 За целите на настоящата глава:
 1)
 „мярка“ означава всяка мярка, предприета от една от страните под формата на закон, нормативна уредба, правило, процедура, решение, административен акт или под всякаква друга форма;
 2)
 „мерки, приети или поддържани от една от страните“ означава мерките, взети от:
 i)
 правителствата или националните, регионалните или местните администрации; и
 ii)
 неправителствените организации, когато упражняват правомощия, които са им делегирани от правителствата или националните, регионалните или местните администрации;
 3)
 „доставчик на финансови услуги“ означава всяко физическо или юридическо лице, което желае да предоставя или предоставя финансови услуги, но изразът „доставчик на финансови услуги“ не включва публични образувания;
 4)
 „публични образувания“ означава:
 i)
 държавни власти, централна банка или парична институция на една от страните, или орган, който принадлежи или е контролиран от една от страните, натоварен основно с изпълнението на публични функции и дейности, с изключение на всяко образувание, която основно предоставя финансови услуги при търговски условия; или
 ii)
 частно образувание, упражняващо функции, които обикновено се упражняват от централната банка или парична институция, когато тя изпълнява тези функции;
 5)
 „търговско присъствие“ ознчава всякакъв вид установяване от професионален или търговски характер, включително:
 i)
 създаването, придобиването или поддържането на юридическо лице; или
 ii)
 създаването или поддържането на клон или представителство;
 на територията на една от страните с цел предоставянето на определена финансова услуга;
 6)
 „юридическо лице“ означава всяко правно образувание, създадено по надлежния ред или организирано по друг начин съгласно приложимото законодателство, и което има търговска или нестопанска цел, и съществува в частния или публичния сектор, включително и всяко дружество, дружество за доверително управление (trust), персонално дружество или съдружие (partnership), съвместно предприятие, еднолично предприятие или сдружение;
 7)
 „юридическо


text:
лице от една от страните“ означава юридическо лице, създадено или организирано по друг начин съгласно законодателството на Общността, на нейните държави-членки или на Чили.
 Ако на територията на Общността или на Чили се намират единствено седалището или централното управление на това юридическо лице, то не се счита за юридическо лице съответно от Общността или Чили, освен ако неговата дейност има действителна и трайна връзка съответно с икономиката на Общността или на Чили;
 8)
 „физическо лице“ означава гражданин на една от държавите-членки или Чили в съответствие с техните законодателства;
 9)
 „финансова услуга“ означава всяка услуга от финансово естество, предлагана от доставчик на финансови услуги от дадена страна. Финансовите услуги включват следните дейности:
 Застрахователни и свързани със застраховането услуги
 i)
 пряко застраховане (включително съвместното застраховане):
 А)
 живот;
 Б)
 не-живот;
 ii)
 презастраховане и ретроцесия;
 iii)
 застрахователно посредничество като брокерство и агентство;
 iv)
 спомагателни на застраховането услуги, такива като консултации, актюерски услуги, оценка на риска и услуги по решаване на искове.
 Банкови услуги и други финансови услуги (с изключение на застрахователните);
 v)
 приемане на депозити и други подлежащи на връщане обществени средства;
 vi)
 предоставяне на заеми от всички видове, включително потребителски кредит, ипотечен заем, факторинг и финансиране на търговски сделки;
 vii)
 финансов лизинг;
 viii)
 всички услуги по плащания и парични преводи, включително кредитни, разплащателни и дебитни карти, пътнически чекове и платежни нареждания;
 ix)
 гаранции и задължения;
 x)
 търговия за собствена сметка или за сметка на клиента, независимо дали на борсовия пазар или на извънборсовия пазар или по друг начин, със следното:
 A)
 инструменти на паричния пазар (включително чекове, полици, депозитни удостоверения);
 Б)
 обмен на чужда валута;
 В)
 производни продукти, включително, но не само фючърси и опции;
 Г)
 инструменти на валутния курс и лихвения процент, включително продукти като суапови споразумения и споразумения за форуърд курсове;
 Д)
 прехвърляеми ценни книжа;
 Е)
 други платими на предявителя инструменти и финансови активи, включително авоари в злато;
 xi)
 участие в емитиране на всички видове ценни книжа, включително подписване и назначаване като агенти (независимо дали държавно или частно) и предоставяне на услуги, свързани с такива емисии;
 xii)
 брокерство с пари;
 xiii)
 управление на активи, като управление на пари в брой и портфолио, всички форми на управление на групови инвестиции, управление на пенсионни фондове, попечителство, услуги по съхранението и пълномощията;
 xiv)
 услуги, свързани с прехвърляне на собственост и клиринг на финансови активи, включително ценни книжа, производни продукти и други подлежащи на покупко-продажба или преотстъпване инструменти;
 xv)
 осигуряване и предаване на финансова информация и обработка на финансови данни и свързани с това програмни продукти от доставчици на други финансови услуги;
 xvi)
 консултантски , посреднически и други спомагателни финансови услуги по всички дейности, включени в точки v) - xv), включително кредитни референции и анализи, проучвания на инвестиции и портфолио и консултации относно тях, както и консултации във връзка с придобиването и с корпоративното преструктуриране и стратегия;
 10)
 „нова финансова услуга“ означава услуга от финансово естество, включително всяка услуга, свързана със съществуващи или нови продукти или с метода, по който се доставя определен продукт, която не се предоставя от доставчик на финансови услуги на територията


text:
на една от страните, но се предоставя на територията на другата страна.
 Член 118
 Достъп до пазара
 1. По отношение на достъпа до пазарите в зависимост от посочените в член 116 методи на предоставяне на услуги, всяка от страните предоставя на услугите и доставчиците на услуги от другата страна третиране, които не е по-неблагоприятно от третирането, предвидено при прилагане на правилата, ограниченията и условията, договорени и посочени в член 120.
 2. В секторите, в които има договорени задължения относно достъпа до пазарите, мерките, които една от страните не трябва да поддържа, нито да приема на национално или регионално равнище, освен ако не е предвидено друго в нейния списък, се определят, както следва:
 а)
 ограничения относно броя на доставчиците на финансови услуги, които могат да бъдат под формата на цифрови квоти, монополи, изключителни доставчици на услуги или на изискване за проучване на икономическите потребности;
 б)
 ограничения относно общата стойност на сделките или капиталите, свързани с финансовите услуги, под формата на цифрови квоти или на изискване за проучване на икономическите потребности;
 в)
 ограничения относно общия брой на извършените операции по финансови услуги или общото количество на извършените услуги, изразени в определени цифрови единици, под формата на квоти или на изискване за проучване на икономическите потребности (9);
 г)
 ограничения относно общия брой на физическите лица, които могат да бъдат наемани в определен сектор на финансовите услуги или които определен доставчик на финансови услуги може да наема, необходими за предоставянето на специфична финансова услуга и се занимават пряко с нейното извършване, под формата на цифрови квоти или изискване за проучване на икономическите потребности;
 д)
 мерки, които ограничават или забраняват определени видове правни образувания или съвместни предприятия, посредством които даден доставчик на финансови услуги от другата страна може да предоставя определена финансова услуга; и
 е)
 ограничения относно участието на чужд капитал, изразяващи се под формата на пределни стойности на процентното акционерно участие на чужденци, или отнасящи се до общата стойност на чуждестранните инвестиции на частни лица или на общите чуждестранни инвестиции.
 Член 119
 Национално третиране
 1. В секторите, включени в нейния списък и при спазване на предвидените в него условия и ограничения, всяка от страните осигурява на финансовите услуги и на доставчиците на финансови услуги на другата страна по отношение на всички мерки, засягащи предоставянето на услуги, третиране, което не е по-неблагоприятно от третирането, което тя прилага по отношение на собствените финансови услуги от подобен вид и по отношение на своите собствени доставчици на финансови услуги от подобен вид (10).
 2. Всяка страна може да изпълни предписанията на параграф 1, като предостави на финансовите услуги или на доставчиците на финансови услуги от другата страна или третиране, напълно еднакво с третирането, което прилага по отношение на собствените си финансови услуги от подобен вид или по отношение на своите собствени доставчици на финансови услуги от подобен вид, или третиране, което е напълно различно.
 3. Напълно еднаквото третиране или напълно различното третиране се счита като по-неблагоприятно, ако променя условията на конкуренция в полза на финансовите услуги или на доставчиците на финансови услуги от една от страните по отношение